Generaal Benjamin Johannes Viljoen is gebore op 7 September 1869 op die plaas Varkiesdraai, distrik Wodehouse, Kaapkolonie as die vierde kind van Wynand Johannes Viljoen en Susanna Magdalena Storm. Hy is oorlede op 14 Januarie 1917 in La Mesa, Nieu-Mexiko.
Lid van die Volksraad, skryf in 1902 sy outobiografie My Herinneringe aan die Anglo-Boereoorlog, neem in 1904 deel aan die Louisiana Purchase Exposition, Konsul in Duitsland
Hy tree op 5 Sep 1889 in Umtata in die huwelik met Helena Beatrice Els. Vyf kinders is uit die huwelik gebore.
Hy het in 1890 na Johannesburg verhuis. In 1896 het hy die Krugersdorpse Vrywilligerskorps gestig en saam met hulle die Jameson-invallers en ander swart kapteinskappe teengestaan. Hy is later 'n joernalis van Krugersdorp en Pretoria. Verkies as volksraadlid van die ZAR vir Krugersdorp en het Paul Kruger teengestaan oor sy siening aangaande die uitlandergeskil. Is verkies as Assistent Kommandant-Generaal van die ZAR tydens die Anglo-Boereoorlog. Hy verwerf wêreldroem as militaris en beoefenaar van guerilla-oorlogvoering. Na sy gevangeneming word hy verban na St. Helena waar hy "Mijne Herinneringen uit den Anglo-Boeren-Oorlog" skryf. Na sy vertrek na die VSA in 1904 skei hy van Lenie Els en tree hy in 1905 die huwelik met Myrtle Belle Dickason; die huwelik was kinderloos.
Viljoen het in 1904 na die VSA vertrek, saam met genl. Piet Cronjé (van Paardeberg faam), om deel te neem aan die St. Louis wêreldskou waar hulle die sogenaamde "Boere-sirkus" - 'n uitbeelding van gevegte tydens die Anglo-Boere-oorlog - aangebied het. Na afloop van die skou het hy hom in die VSA gevestig. Sy vrou Lenie (née Els) het egter geweier om Suid-Afrika te verlaat. Hulle is van mekaar geskei, maar hy het later weer getrou met 'n Amerikaanse dame, Myrtle Dickason. Hy is Amerikaanse burgerskap aangebied en het president Theodore Roosevelt in die Wit Huis ontmoet. Hy het probeer om 'n boere nedersetting in die noorde van Meksiko te stig, maar dit het misluk.
Daarna het hy teruggekeer na die VSA en hom gevestig naby La Mesa in die staat Nieu-Meksiko. Hy het Amerikaanse burgerskap aanvaar en in plaaslike politiek betrokke geraak. Hy was betrokke tydens die onderhandelings van 1912 in Washington D.C., waarna Nieu-Meksiko die 47ste staat van die VSA geword het. Tot en met sy aftrede in 1913 was hy vir 'n kort rukkie die Konsul van Meksiko in Duitsland asook die militêre adviseur vir die Meksikaanse rewolusionêr, Francisco Madero wat in 1913 in 'n teenrevolusie dood is. Hy is op 14 Januarie 1917 op sy plaas oorlede en in die Vrymesselaarsbegraafplaas in La Mesam NM begrawe.
HC Viljoen: Viljoen-Familieregister, 2012 'Viljoen Familieregister' Hugenote-Vereniging van SA ISBN 978-0-620-53818-3